Ioan 10.1-10

**Ar gyfer teuluoedd**

**Cyflwyniad**

Am neges gysurlon i’w chael gan Iesu ar yr adeg hon. Mae’r darlleniad yn addo gofal, gwarchodaeth, gwybodaeth y bugail am bawb ohonon ni a’r bywyd llawn a hapus mae’n ei gynnig i ni. Mae’r geiriau’n gysur i ni, hyd yn oed pan ydyn ni’n teimlo fod y bywyd llawn a hapus hwnnw fel petai’n cael ei gyfyngu. Edrychwch y fath ddigonedd rydych chi wedi’i brofi hyd yn oed nawr, a diolchwch i Dduw am hynny wrth ei addoli.

**Casglu**

*Defnyddiwch y weddi ar ddechrau eich addoliad gyda’ch gilydd. Dewiswch arweinydd neu bawb ymuno gyda’i gilydd.*

Dduw, rhyfeddol,
mi wnest ti gasglu disgyblion Iesu,
fel rwyt ti’n ein casglu ni, yma nawr.
Yn union fel y disgyblion, gweddïwn:
llenwa ni â d’Ysbryd Glân
nes ein bod yn gorlifo.
**Amen.**

**Stori o’r Beibl**

**Agorwch y Beibl yn Ioan 10.1-10:**mae Iesu’n dweud wrthyn ni ei fod fel bugail: mae’n ein caru a’n gwarchod, fel y gallwn ni gael bywyd llawn a hapus.

**Corlannu**

Defnyddiwch bethau i wneud i’r lle edrych fel corlan, wedi’i gau ar bob ochr, heblaw am un fynedfa i ddod i mewn. Gallech chi wahodd rhywun/pawb i’ch helpu i wneud y lle’n barod.

Gofynnwch i bawb gerdded drwy’r fynedfa a dod o hyd i le i eistedd. Unwaith mae pawb yn y ‘gorlan’, gofynnwch i rywun orwedd ar draws y fynedfa i’w blocio. Eglurwch mai fel yma roedd bugeiliaid yn edrych ar ôl eu defaid: nhw oedd y ‘giât’, yn edrych ar ôl eu defaid.

Darllenwch y darn ar ei hyd tra ydych chi yn y ‘gorlan’ gyda’ch gilydd.

**Tu allan i’r gorlan**

Mae llawer o bobl yn teimlo eu bod nhw tu allan i ras a chariad Duw.

1. Adeiladwch ‘gorlan’ gron yng nghanol y stafell gan ddefnyddio rhaff neu ddeunyddiau. Torrwch siapiau defaid mewn cardfwrdd.
2. Rhowch wahoddiad i bawb weddïo dros unrhyw unigolion neu grwpiau y maen nhw am ddod â nhw’n agos at Dduw.
3. Sgwennwch eu henwau ar y ‘defaid’ a’u rhoi yn y gorlan.
4. Gweddïwch **Salm 23** gyda’ch gilydd.

**Gweddi nesáu**

**Down atat ti, O Dduw, gan edifarhau am beth rydyn ni wedi’i wneud. Down gan ddisgwyl yr hyn rwyt ti’n ei gynnig i ni. Down atat ti mewn gobaith, gan wybod y rhoddi fywyd llawn digonedd i ni. Amen.**

**Gweddi dros eraill**

**Dduw cariadus, gweddïwn dros y rheini y mae eu bywydau’n wag; dros bawb sy’n teimlo eu bod ar eu pen eu hunain a neb yn eu caru; i’r rheini sydd â dim pwrpas i’w bywydau, neu sydd wedi colli’r pwrpas hwnnw’n ddiweddar. Gweddïwn dros y rheini y mae eu bywydau’n llawn dicter a chwerwder; y rheini sy’n methu gollwng gafael ar y gorffennol, ac felly heb fawr o obaith yn eu bywydau nawr nac i’r dyfodol. Gweddïwn dros y rheini y mae eu bywydau’n llawn gwewyr a phoen; y rheini sy’n diodde yn yr argyfwng sydd ohoni; dros y rheini sy’n ofni mynd i’r gwaith oherwydd y risgiau; dros y rheini sy’n methu gweld ffordd ymlaen. Gweddïwn dros y rheini sy’n byw ar ymyl y dibyn; dros y rheini sy’n gwylio eraill yn mwynhau bywyd ond yn methu ymuno; dros y rheini sy’n brin o ffydd; a dros y bobl hynny sy’n cael eu hanwybyddu gan eraill. Dduw cariadus, mewn byd sydd angen neges o fywyd a gobaith, boed i dy fywyd llawn digonedd lenwi ein byd, ein heglwys a ninnau, yn enw Iesu. Amen.**

**Gweddi bersonol Diolch am fywyd mewn digonedd; diolch am dy gariad hael. Helpa fi i fyw yn hael er mwyn i eraill hefyd brofi bywyd digonedd dy fywyd. Amen.**

**Byw dy ffydd**

**Er ein bod yn teimlo ein bod yn brin o ‘ddigonedd’ mewn rhannau o’n bywyd, mae’r gwir yn gallu bod ychydig yn wahanol. Ewch drwy gypyrddau eich cegin, neu eich cwpwrdd dillad, a dewiswch rywbeth i’w rannu drwy fanc bwyd lleol neu siop elusen pan ddaw'r cyfle.**